**ΟΡΙΣΜΟΙ**

1. **Ερευνητικός Φορέας:** Το νομικό πρόσωπο δημόσιου ή ιδιωτικού δικαίου που έχει ως κύριο σκοπό την επιστημονική και τεχνολογική έρευνα, σε συνδυασμό με την πειραματική ανάπτυξη και επίδειξη, καθώς και τη διάδοση και την εφαρμογή των αποτελεσμάτων της έρευνας, μέσω των επιστημονικών δημοσιεύσεων και της αξιοποίησης των αποτελεσμάτων.
2. **Μεταφορά Τεχνολογίας** (**Technology Transfer**): το σύνολο των διαδικασιών που εφαρμόζουν οι οργανισμοί στους οποίους πραγματοποιείται Έρευνα για να μεταφέρουν τα αποτελέσματα της Έρευνας αυτής σε έναν άλλο οργανισμό (ιδιωτικό ή δημόσιο) και ο οποίος θα αναλάβει να αναπτύξει περαιτέρω τα αποτελέσματα με στόχο τη δημιουργία καινοτόμων νέων προϊόντων και υπηρεσιών προς όφελος της Οικονομίας και της Κοινωνίας.
3. **Μεταφορά Γνώσης (Knowledge Transfer):** κάθε διαδικασία με στόχο την απόκτηση, συγκέντρωση και ανταλλαγή ρητής και σιωπηρής γνώσης, καθώς και δεξιοτήτων και προσόντων, σε οικονομικές και μη οικονομικές δραστηριότητες, όπως είναι η ερευνητική συνεργασία, η παροχή συμβουλευτικών υπηρεσιών, η αδειοδότηση, η δημιουργία τεχνοβλαστών, οι δημοσιεύσεις και η κινητικότητα των ερευνητών και λοιπού προσωπικού που συμμετέχει στις εν λόγω δραστηριότητες. Πέραν της επιστημονικής και τεχνολογικής γνώσης, περιλαμβάνει και άλλα είδη γνώσης, όπως γνώση χρήσης προτύπων και κανονισμών που τα περιλαμβάνουν και γνώση περιβαλλόντων πραγματικών συνθηκών λειτουργίας και μεθόδων οργανωτικής καινοτομίας, καθώς και διαχείριση γνώσεων σχετικά με τον καθορισμό, την απόκτηση, την προστασία, την προάσπιση και την εκμετάλλευση άυλων περιουσιακών στοιχείων.
4. **Τεχνογνωσία** (**Knowhow**): το σύνολο, ή κάποιο μέρος των εννοιών, των γνώσεων ή και της εμπειρίας που αφορούν τις απαραίτητες διεργασίες, ή μεθόδους στη παραγωγή προϊόντων. Αποτελεί μη εγγεγραμμένη Διανοητική Ιδιοκτησία μιας επιχείρησης η ενός Φορέα, εάν και για όσο διάστημα είναι μυστική. Προστατεύεται με βάση το [Δίκαιο του αθέμιτου ανταγωνισμού](https://el.wikipedia.org/wiki/%CE%94%CE%AF%CE%BA%CE%B1%CE%B9%CE%BF_%CE%B1%CE%B8%CE%AD%CE%BC%CE%B9%CF%84%CE%BF%CF%85_%CE%B1%CE%BD%CF%84%CE%B1%CE%B3%CF%89%CE%BD%CE%B9%CF%83%CE%BC%CE%BF%CF%8D).
5. **Γραφείο Μεταφοράς Τεχνολογίας**: είναι η ελάχιστη οργανωτική μονάδα μέσα σε έναν Ερευνητικό Φορέα που επιβλέπει, συντονίζει και υλοποιεί όλες τις δραστηριότητες που σχετίζονται με τη Μεταφορά Τεχνολογίας που πραγματοποιεί ο Φορέας. Συνήθως αποτελεί το κανάλι επικοινωνίας ανάμεσα στο Φορέα και τη Βιομηχανία
6. **Κοινή Δομή Μεταφοράς Τεχνολογίας**: μια συνεργατική δομή που υλοποιεί τον κύριο όγκο των δραστηριοτήτων Μεταφοράς Τεχνολογίας για λογαριασμό περισσότερων από έναν ερευνητικούς Φορείς. Μπορεί να αποτελεί μια εικονική δομή όπου τα Γραφεία Μεταφοράς Τεχνολογίας των συνεργαζόμενων Φορέων θα μοιράζονται τους πόρους και την τεχνογνωσία με βάση την τεχνική (τεχνογνωσία πάνω στη διαχείριση της Διανοητικής Ιδιοκτησίας, στην εμπορική αξιοποίηση τεχνολογιών ή στην επιχειρηματική ανάπτυξη) ή τη θεματική τους εξειδίκευση. Μπορεί επίσης να έχει αυτοτελή νομική οντότητα
7. **Δραστηριότητες Μεταφοράς Τεχνολογίας**: χωρίζονται σε δύο μεγάλες κατηγορίες δραστηριοτήτων. Η πρώτη αφορά την προστασία της Διανοητικής Ιδιοκτησίας μέσα από όλες τις μορφές της και η άλλη κατηγορία αφορά την εμπορική αξιοποίηση των ερευνητικών αποτελεσμάτων μέσα από τη συνεργασία με τη βιομηχανία και τη δημιουργία Τεχνοβλαστών
8. **Διανοητική Ιδιοκτησία (Intellectual Property)**: Ως διανοητική ιδιοκτησία ορίζεται το σύνολο των αποκλειστικών δικαιωμάτων επί πνευματικών δημιουργημάτων. Χωρίζεται σε δύο σκέλη: αφενός στη βιομηχανική ιδιοκτησία, η οποία περιλαμβάνει τις εφευρέσεις (διπλώματα ευρεσιτεχνίας), τα εμπορικά σήματα, τα βιομηχανικά σχέδια και υποδείγματα, τις γεωγραφικές ενδείξεις, τα εμπορικά μυστικά και αφετέρου στην πνευματική ιδιοκτησία, η οποία καλύπτει τα καλλιτεχνικά και λογοτεχνικά έργα.
9. **Βιομηχανική Ιδιοκτησία**: αποτελεί υποσύνολο της διανοητικής ιδιοκτησίας και αναφέρεται στο δικαίωμα που προορίζονται για οικονομική εκμετάλλευση. Περιλαμβάνει τις εφευρέσεις (διπλώματα ευρεσιτεχνίας), τα εμπορικά σήματα, τα βιομηχανικά σχέδια, τα υποδείγματα χρησιμότητας και τις γεωγραφικές ενδείξεις.
10. **Πνευματική Ιδιοκτησία (Copyrights):** Η πνευματική ιδιοκτησία προστατεύει κάθε πρωτότυπο πνευματικό δημιούργημα λόγου, τέχνης ή επιστήμης, που εκφράζεται με οποιαδήποτε μορφή, ιδίως τα γραπτά ή προφορικά κείμενα, οι μουσικές συνθέσεις, με κείμενο ή χωρίς, τα θεατρικά έργα, με μουσική ή χωρίς, οι χορογραφίες και οι παντομίμες, τα οπτικοακουστικά έργα, τα έργα των εικαστικών τεχνών, στα οποία περιλαμβάνονται τα σχέδια, τα έργα ζωγραφικής και γλυπτικής, τα χαρακτικά έργα και οι λιθογραφίες, τα αρχιτεκτονικά έργα, οι φωτογραφίες, τα έργα των εφαρμοσμένων τεχνών, οι εικονογραφήσεις, οι χάρτες, τα τρισδιάστατα έργα που αναφέρονται στη γεωγραφία, την τοπογραφία, την αρχιτεκτονική ή την επιστήμη,οι μεταφράσεις, οι διασκευές, οι προσαρμογές οι άλλες μετατροπές έργων ή εκφράσεων της λαϊκής παράδοσης και οι συλλογές έργων ή συλλογές εκφράσεων της λαϊκής παράδοσης ή απλών γεγονότων και στοιχείων, όπως οι εγκυκλοπαίδειες και οι ανθολογίες, εφόσον η επιλογή ή η διευθέτηση του περιεχομένου τους είναι πρωτότυπη. Επίσης το δίκαιο της πνευματικής ιδιοκτησίας προστατεύει τις βάσεις δεδομένων, οι οποίες λόγω της επιλογής ή διευθέτησης του περιεχομένου τους αποτελούν πνευματικά δημιουργήματα. Η προστασία αυτή δεν εκτείνεται στο περιεχόμενο των βάσεων δεδομένων και δεν θίγει κανένα από τα δικαιώματα που υφίστανται στο περιεχόμενο αυτό. Προστατεύονται επίσης τα προγράμματα ηλεκτρονικών υπολογιστών και το προπαρασκευαστικό υλικό του σχεδιασμού τους. Η προστασία παρέχεται σε κάθε μορφή έκφρασης ενός προγράμματος ηλεκτρονικού υπολογιστή.
11. **Ευρεσιτεχνία - Εφεύρεση**: αφορά επινοήματα νέα, που εμπεριέχουν εφευρετική δραστηριότητα και είναι επιδεκτικά βιομηχανικής εφαρμογής. Η ευρεσιτεχνία μπορεί να αναφέρεται σε προϊόν, αντικείμενο, μέθοδο, διαδικασία ή βιομηχανική διεργασία. Μία εφεύρεση κρίνεται νέα αν δεν ανήκει στη στάθμη της τεχνικής και εμπεριέχει εφευρετική δραστηριότητα αν, κατά την κρίση ειδικού, δεν προκύπτει με προφανή τρόπο από την υπάρχουσα στάθμη της τεχνικής. Επιδεκτική βιομηχανικής εφαρμογής είναι εφόσον μπορεί να παραχθεί και να χρησιμοποιηθεί σε οποιοδήποτε τομέα παραγωγικής δραστηριότητας.
12. **Δίπλωμα Ευρεσιτεχνίας** – **Πατέντα**: είναι τίτλος προστασίας με ισχύ 20 χρόνων που χορηγείται στο δικαιούχο για επινοήματα νέα, με εφευρετική δραστηριότητα και επιδεκτικά βιομηχανικής εφαρμογής.
13. **Αρχική Αίτηση για έκδοση Διπλώματος Ευρεσιτεχνίας (Patent Application/Patent Filing):** η Αίτηση που υποβάλλει ο Καταθέτης για να του χορηγηθεί Δίπλωμα Ευρεσιτεχνίας. Σύμφωνα με τον ελληνικό νόμο αυτή η πρώτη κατάθεση πρέπει να γίνεται στον Οργανισμό Βιομηχανικής Ιδιοκτησίας (ΟΒΙ). Επειδή όμως υπάρχουν διάφοροι λόγοι για τους οποίους οι Ερευνητικοί Φορείς υποβάλλουν την πρώτη αίτηση σε άλλο εθνικό ή περιφερειακό γραφείο (π.χ. EPO, WIPO) θα μπορούν να προσμετρούνται και αυτές οι αιτήσεις ως αρχικές αιτήσεις.
14. **Πιστοποιητικό Υποδείγματος Χρησιμότητας** (**Utility Model**): είναι τίτλος προστασίας με ισχύ 7 χρόνων, που χορηγείται στον δικαιούχο για τρισδιάστατα αντικείμενα, με καθορισμένο σχήμα και μορφή, που δίνουν λύση σε τεχνικό πρόβλημα και διαθέτουν τα χαρακτηριστικά του «νέου» και βιομηχανικά εφαρμόσιμου.
15. **Εμπορικό Σήμα** (**Trademark**): είναι λέξεις, σχήματα, χρώματα, ολογράμματα, συνδυασμοί αυτών και γενικά κάθε σημείο επιδεκτικό γραφικής παραστάσεως, ικανό να διακρίνει τα προϊόντα ή τις υπηρεσίες μιας επιχειρήσεως από εκείνα άλλων επιχειρήσεων
16. **Εμπορικά Απόρρητα** (**Trade Secrets**): είναι δικαιώματα διανοητικής ιδιοκτησίας που σχετίζονται με εμπιστευτικές πληροφορίες τα οποία κατέχει μια επιχείρηση ή οργανισμός. Για να θεωρηθεί εμπορικό μυστικό η πληροφορία θα πρέπει να: α) έχει εμπορική αξία επειδή παραμένει μυστική, β)είναι γνωστή μόνο σε ένα περιορισμένο αριθμό ατόμων, γ) διαχειρίζεται με τέτοιο τρόπο από τον νόμιμο κάτοχο του δικαιώματος ώστε να παραμένει μυστική, συμπεριλαμβανομένης της χρήσης συμφωνητικών εμπιστευτικότητας για τους εμπορικούς εταίρους και τους υπαλλήλους
17. **Καταγραφή Εφευρέσεων - Invention Disclosure**: είναι ένα εμπιστευτικό έγγραφο που συντάσσει ένας επιστήμονας/ερευνητής/εφευρέτης για να χρησιμοποιηθεί από το Γραφείο Μεταφοράς Τεχνολογίας ή το αντίστοιχο Τμήμα του Οργανισμού στον οποίο εργάζεται ώστε αυτό να αξιολογήσει αν είναι δυνατή ή επιθυμητή η κατοχύρωση της σχετικής βιομηχανικής ιδιοκτησίας. Συνήθως έχει μια συγκεκριμένη δομή/φόρμα ανάλογα με τις ανάγκες κάθε Οργανισμού
18. **Σύμβουλος Βιομηχανικής Ιδιοκτησίας** – **Patent Attorney**: ένας ειδικός που αναλαμβάνει την σύνταξη, κατάθεση και υποστήριξη αιτήσεων για έκδοση διπλώματος ευρεσιτεχνίας. Στις περισσότερες χώρες έχει αρχικά εκπαιδευτεί στις θετικές επιστήμες και στη συνέχεια έχει εξειδικευτεί στο δίκαιο της βιομηχανικής ιδιοκτησίας και έχει περάσει από ειδικές εξετάσεις. Μπορεί να καταθέτει αιτήσεις στο Γραφείο Πατεντών (Διπλώματα Ευρεσιτεχνίας) από το οποίο έχει πάρει άδεια και αυτό γιατί έχει εξειδικευτεί στο δίκαιο που ισχύει στη συγκεκριμένη χώρα ή περιοχή
19. **Παραχώρηση Δικαιωμάτων Χρήσης** (**Licensing**): μία εμπορική συμφωνία που γίνεται ανάμεσα σε δύο νομικές οντότητες και με την οποία ο κάτοχος ενός δικαιώματος (δίπλωμα ευρεσιτεχνίας, εμπορικό μυστικό, εμπορικό σήμα, copyright, εμπορικό μυστικό, κλπ.) παραχωρεί αυτό το δικαίωμα στην άλλη νομική οντότητα για συγκεκριμένο χρονικό διάστημα και συγκεκριμένη χρήση
20. **Μεταβίβαση Δικαιωμάτων Χρήσης** (**Transfer and** **Assignment**): η πώληση ή μεταβίβαση ενός περιουσιακού στοιχείου (δίπλωμα ευρεσιτεχνίας, εμπορικό μυστικό, εμπορικό σήμα, copyright, εμπορικό μυστικό, κλπ.) από τον ιδιοκτήτη του σε άλλη νομική οντότητα ή ιδιώτη
21. **Κοινή Ανάπτυξη Έρευνας** (**Co-development**): ερευνητικό έργο ή ερευνητικές δραστηριότητες με στόχο την ανάπτυξη ενός νέου προϊόντος ή μιας νέας τεχνολογίας στην υλοποίηση του οποίου συνεργάζονται τουλάχιστον δύο διαφορετικές νομικές οντότητες και οι οποίες συνεισφέρουν την τεχνογνωσία και τους πόρους τους ενώ έχουν από την αρχή συμφωνήσει ποιος θα αξιοποιήσει εμπορικά το αποτέλεσμα του έργου και τους όρους για τη νέα διανοητική ιδιοκτησία που θα προκύψει
22. **Υπηρεσίες Έρευνας** (**Contract Research**): ερευνητικό έργο που γίνεται από έναν ερευνητικό φορέα για λογαριασμό μιας εταιρίας. Η εταιρία καλύπτει όλα τα έξοδα του έργου αλλά την ανήκει το αποτέλεσμα του. Συνήθως αυτό περιλαμβάνει και τη νέα διανοητική ιδιοκτησία. Για το λόγο αυτό θα πρέπει να γίνει πρόβλεψη για τη διανοητική ιδιοκτησία την οποία συνεισφέρει ο ερευνητικός φορέας στην αρχή του έργου ειδικά αν δεν έχει προστατευθεί με κάποιο τίτλο διανοητικής ιδιοκτησίας
23. **Συμφωνητικό Μεταφοράς Υλικών** (**Material Transfer Agreement-MTA**): το συμβόλαιο που περιγράφει τον τρόπο μεταφοράς ενός υλικού που αποτελεί προϊόν ερευνητικής δουλειάς από έναν οργανισμό σε έναν άλλο ο οποίος σκοπεύει να το χρησιμοποιήσει για τους δικούς του ερευνητικούς σκοπούς. Καθορίζει τόσο τα δικαιώματα του παρόχου του υλικού όσο και τα δικαιώματα και τις υποχρεώσεις του αποδέκτη σε σχέση με το ίδιο το υλικό, τους πιθανούς απογόνους, παράγωγα ή τροποποιήσεις του. Συνήθως χρησιμοποιείται για τη μεταφορά βιολογικών υλικών όπως αντιδραστήρια, κυτταρικές σειρές, πλασμίδια, βέκτορες αλλά και για άλλα υλικά όπως χημικές ενώσεις, ζωικά μοντέλα ή και κάποια είδη λογισμικού.
24. **Συμφωνητικό Εμπιστευτικότητας** (**Confidentiality or Non-Disclosure Agreement**): ένα συμβόλαιο ή μέρος ενός συμβολαίου ανάμεσα σε τουλάχιστον δύο μέρη το οποίο περιγράφει τα εμπιστευτικά υλικά, γνώση ή πληροφορία τα οποία επιθυμούν να μοιραστούν τα συμβαλλόμενα μέρη για συγκεκριμένο σκοπό αλλά επιθυμούν να περιορίσουν τη χρήση τους. Είναι ο πιο συνηθισμένος τρόπος να προστατευθούν τα εμπορικά μυστικά (trade secrets). Μπορεί να είναι μονομερή, να δεσμεύουν δηλαδή μόνο το ένα μέρος (αυτό που δέχεται την πληροφορία) ή όλα τα μέρη.
25. **Τεχνοβλαστός (Spin-off):** Εμπορικές κεφαλαιουχικές εταιρείες οι οποίες (α) έχουν αντικείμενο την εμπορική αξιοποίηση δικαιωμάτων διανοητικής ιδιοκτησίας ή επιστημονικής γνώσης μελών ακαδημαϊκού ή/και ερευνητικού προσωπικού και (β) ιδρύονται από μέλη του ακαδημαϊκού ή/και ερευνητικού προσωπικού Ερευνητικών Οργανισμών, με ή χωρίς την συμμετοχή τρίτων προσώπων, κατόπιν άδειας του Ερευνητικού Οργανισμού
26. **Οργανισμός Βιομηχανικής Ιδιοκτησίας** **-ΟΒΙ**: είναι ο αποκλειστικά αρμόδιος φορέας στην Ελλάδα για την κατοχύρωση ευρεσιτεχνιών, βιομηχανικών σχεδίων και πιστοποιητικών χρησιμότητας
27. **Οργανισμός Πνευματικής Ιδιοκτησίας** **- ΟΠΙ**: Ο ΟΠΙ είναι νομικό πρόσωπο ιδιωτικού δικαίου και εποπτεύεται από το [Υπουργείο Πολιτισμού και Αθλητισμού](http://www.culture.gr/culture/gindex.jsp). Εποπτεύει τη λειτουργία του συστήματος προστασίας των δημιουργών και δικαιούχων συγγενικών δικαιωμάτων και ενσωματώνει και προσαρμόζει τις τελευταίες εξελίξεις σε κοινοτικό και διεθνές επίπεδο στην Ελλάδα συμβάλλοντας στην προαγωγή της δημιουργικότητας και του πολιτισμού
28. **Ευρωπαϊκό Γραφείο Διπλωμάτων Ευρεσιτεχνίας** (**European Patent Office – EPO**) είναι ένας αυτόνομος Διεθνής Οργανισμός με 38 κράτη-μέλη που εχει ως ρόλο την παραλαβή, εξέταση και κατοχύρωση των αιτήσεων για Ευρωπαϊκό Δίπλωμα, το οποίο μετά την Ευρωπαϊκή κατοχύρωση στη έχει ενιαία ισχύ σε όλα τα κράτη μέλη.
29. **Συνθήκη Προστασίας για τα Διπλώματα Ευρεσιτεχνίας** (**Patent Cooperation Treaty,** **PCT**) είναι μια διαδικασία του Παγκόσμιου Οργανισμού Διανοητικής Ιδιοκτησίας (WIPO) η οποία δίνει τη δυνατότητα στον καταθέτη να λάβει μια Διεθνή Έκθεση Έρευνας που θα χρησιμεύσει σε όλες τις μετέπειτα εθνικές ή περιφερειακές καταθέσεις και να μεταθέσει τις εθνικές καταθέσεις στον 30ό μήνα από την αρχική κατάθεση.
30. **Αμερικανικό Γραφείο Ευρεσιτεχνιών και Σημάτων** (**USPTO**) είναι το εθνικό γραφείο των ΗΠΑ, το οποίο λόγω ιστορίας, μεγέθους καιεφευρετικής δραστηριότητας της χώρας, κατέχει δεσπόζουσα θέση ανάμεσα στα εθνικά γραφεία.
31. **IP5 – Intellectual Property Offices**, πρόκειται για τα πέντε (5) σημαντικότερα Γραφεία Ευρεσιτεχνίας (EPO, USPTO, JPO (Ιαπωνικό), CNIPA (Κινεζικό), KIPO (Νοτιο-Κορεατικό), τα οποία συνεργάζονται με σκοπό την εναρμόνιση της πρακτικής και της νομοθεσίας τους
32. **Εσωτερικός Κανονισμός Λειτουργίας** (Για τα Ερευνητικά Κέντρα με το Νόμο 4310/2014 ορίζονται τα παρακάτω): Με τον εσωτερικό κανονισμό ή οργανισμό λειτουργίας των ερευνητικών κέντρων λαμβάνοντας υπόψη το πρότυπο που προτείνεται από την ΓΓΕΤ, ρυθμίζονται θέματα, που αφορούν τη διοικητική διάρθρωση του ερευνητικού κέντρου και των ινστιτούτων τους σε κεντρική διοίκηση και επιμέρους οργανικές μονάδες, τη διακριτή λογιστική παρακολούθηση των οικονομικών και μη οικονομικών δραστηριοτήτων, τους ιδιωτικούς πόρους ή τους πόρους από δημόσια χρηματοδότηση, τη διάρθρωση του προσωπικού σε κατηγορίες και τα προσόντα τους, την κατανομή του προσωπικού στις επιμέρους οργανικές μονάδες και στα ινστιτούτα, την εξειδίκευση των καθηκόντων των διευθυντών του κέντρου και των ινστιτούτων, τον ορισμό των διαδικασιών για την πρόσληψη, εξέλιξη, μετακίνηση ή απόσπαση, πειθαρχική ευθύνη και τις απολαβές του προσωπικού που δεν προέρχονται από δημόσια χρηματοδότηση, τις διαδικασίες συγκρότησης και λειτουργίας του επιστημονικού συμβουλίου και του επιστημονικού συμβουλίου των ινστιτούτων, τις διαδικασίες ηλεκτρονικής επικοινωνίας και ταυτοποίησης των μελών του διοικητικού συμβουλίου ή και προσωπικού των ερευνητικών κέντρων και τεχνολογικών φορέων, τη διαχείριση των σχέσεων του Κέντρου με τις επιχειρήσεις και τους χρήστες των ΕΣΤ υπηρεσιών, καθώς και των δικαιωμάτων διανοητικής ιδιοκτησίας, τη διενέργεια των πάσης φύσης προμηθειών υλικού και υπηρεσιών του και την κατάρτιση εν γένει των συμβάσεών τους, καθώς και κάθε άλλη λεπτομέρεια αναγκαία για την απρόσκοπτη λειτουργία του ερευνητικού κέντρου ή του τεχνολογικού φορέα
33. **Εσωτερικός Κανονισμός Λειτουργίας** (για Α.Ε.Ι. σύμφωνα με το Νόμο ορίζονται τα παρακάτω): Ο Εσωτερικός Κανονισμός ρυθμίζει θέματα εσωτερικής λειτουργίας του οικείου Α.Ε.Ι. και, ιδίως, τα ακόλουθα:  
    α) Την οργάνωση των σπουδών, όπως ιδίως:

i. τον απαιτούμενο αριθμό μαθημάτων για τη χορήγηση τίτλου σπουδών βάσει του αντίστοιχου προγράμματος σπουδών,

ii. την αλληλεξάρτηση των μαθημάτων και τον τρόπο αναπλήρωσής τους,

iii. την ποσοστιαία αναλογία μεταξύ υποχρεωτικών και επιλεγόμενων μαθημάτων στο πρόγραμμα σπουδών,

iv. τις προϋποθέσεις συμμετοχής των φοιτητών στις εξεταστικές περιόδους, τη διάρκεια των εξεταστικών περιόδων και τους όρους και τη διαδικασία επανεξέτασης των φοιτητών και

v. τον ειδικότερο τρόπο και τη διαδικασία εξετάσεων και άλλων μεθόδων αξιολόγησης των φοιτητών.

β) Τον τρόπο αξιολόγησης του διδακτικού έργου των καθηγητών από τους φοιτητές.

γ) Τον τύπο των τίτλων σπουδών ανά Τμήμα και τη διαδικασία ορκωμοσίας των πτυχιούχων.

δ) Τη δυνατότητα οργάνωσης και λειτουργίας θερινών εξαμήνων για ταχύρρυθμη διδασκαλία ύλης εξαμήνου.

ε) Τους όρους και τη διαδικασία κατάταξης πτυχιούχων Α.Ε.Ι. σε Τμήμα του Ιδρύματος και τη διαδικασία αναγνώρισης πιστωτικών μονάδων.

στ) Τις διαδικασίες χορήγησης των κοινωνικών παροχών στους φοιτητές, καθώς και τους κανόνες λειτουργίας των σχετικών υπηρεσιών του Ιδρύματος, όπως των υπηρεσιών υγειονομικής περίθαλψης, στέγασης και σίτισης.

ζ) Τη διαδικασία χορήγησης υποτροφιών στους φοιτητές.

η) Τα κριτήρια και τη διαδικασία απονομής των τίτλων του Επίτιμου Διδάκτορα, του Ομότιμου και του Επίτιμου Καθηγητή.

θ) Τους όρους, τις προϋποθέσεις και τον τρόπο επιβράβευσης των καθηγητών για την ενίσχυση του ερευνητικού, εκπαιδευτικού και καλλιτεχνικού τους έργου, καθώς και για την εν γένει ακαδημαϊκή και κοινωνική προσφορά τους.

ι) Τα θέματα επιμόρφωσης και μετεκπαίδευσης του προσωπικού του Ιδρύματος.

ια) Τα δικαιώματα και υποχρεώσεις των καθηγητών και των υπηρετούντων λεκτόρων του Ιδρύματος.

ιβ) Τα δικαιώματα και υποχρεώσεις του λοιπού διδακτικού και εργαστηριακού προσωπικού του Ιδρύματος.

ιγ) Τα δικαιώματα και υποχρεώσεις των φοιτητών του Ιδρύματος.

ιδ) Τη διαδικασία ορισμού και ανάδειξης εκπροσώπων των καθηγητών, των φοιτητών και κάθε είδους προσωπικού στα συλλογικά όργανα του Ιδρύματος, όπου στον παρόντα νόμο δεν ορίζεται.

ιε) Τον τρόπο διεξαγωγής των εκλογικών διαδικασιών και κάθε άλλη αναγκαία λεπτομέρεια για την ανάδειξη των μονοπρόσωπων και των συλλογικών οργάνων του Ιδρύματος.

ιστ) Τα ειδικότερα θέματα λειτουργίας των συλλογικών οργάνων, των υπηρεσιών, των συμβουλίων και των επιτροπών του Ιδρύματος.

ιζ) Τους κανόνες τελετουργικού ή εθιμοτυπικού χαρακτήρα και δημόσιων σχέσεων.

ιη) Τη διαδικασία κατάρτισης του ετήσιου απολογισμού.

ιθ) Τα πειθαρχικά παραπτώματα, τις ποινές, τα αρμόδια όργανα για τον έλεγχο της τήρησης των θεσπισμένων κανόνων από τα μέλη της ακαδημαϊκής κοινότητας, πλην των καθηγητών, των υπηρετούντων λεκτόρων, του λοιπού διδακτικού και εργαστηριακού προσωπικού και του διοικητικού προσωπικού, τις ειδικότερες αρμοδιότητες των παραπάνω οργάνων και την πειθαρχική διαδικασία,

κ) Τα σχετικά με τη συγκρότηση και λειτουργία της Επιτροπής Δεοντολογίας, του άρθρου 28 του παρόντος νόμου και του Αυτοτελούς Γραφείου του «Συνηγόρου του φοιτητή» του άρθρου 55 του ν. 4009/2011 (Α΄ 195),

κα) Τα θέματα που ειδικότερα ορίζονται με τις διατάξεις του παρόντος νόμου.

1. **Πολιτική Σύγκρουσης Συμφερόντων** (**Conflict of Interest**): Η σύγκρουση συμφερόντων προκύπτει από μια σειρά από καταστάσεις οι οποίες δημιουργούν τον κίνδυνο η επαγγελματική κρίση ή οι ενέργειες σχετικά με μια πρωτογενή περιοχή συμφερόντων να επηρεαστούν σημαντικά από μια άλλη περιοχή συμφερόντων. Ο σκοπός της σχετικής Πολιτικής είναι να παρέχει καθοδήγηση σχετικά με το ποιες καταστάσεις αποτελούν περιπτώσεις σύγκρουσης συμφερόντων και να προτείνει αποδεκτούς τρόπους διαχείρισης αυτών των περιπτώσεων.